Tisztelt Polgármester Úr, tisztelt képviselő testület!

Tájékoztató Egyek egészségügyi helyzetéről.

Az előző évi jelentés óta a következőkről tudok beszámolni.

A község egészségügyi helyzetében lényeges változás nem történt.

Jelenleg a pozitívum,hogy valamennyi háziorvosi körzet betöltött,a háziorvosi ellátás,és az ügyelet változatlan formában működik.

A szakorvosi rendelőben kardiológia, reumatológia, szemészet, belgyógyászat, fizikoterápia, sebészet üzemel. Térítéses érsebészeti és ultrahangos magánrendelés is igénybe vehető.

Az 1750 fős praxisban ez év folyamán 10248 beteget láttunk el,ez naponta 50-70 beteges átlag forgalmat jelent.

Az év során 14 újszülött jelentkezett be,és 21-an hunytak el.

A patikai ellátottság,és a mentőállomás kapacitása változatlan. Jó hír,hogy új korszerű mentőállomás fog épülni.

A közbiztonság és a közutak állapota valamelyest javult, egy-két mellékút kapott aszfalt burkolatot.

A lakosság életkörülményei jelentősen nem javultak.

A közmunkások egészségi állapota nem túl jó, egyeseknek a munkaképessége vitatható.

Az iskolások között gyakori a lógós diák, időnként a szülők telefonon és személyesen is zaklatják a rendelést igazolást követelve.

A gyermekjóléti szolgálat,és a védőnői szolgálat teljesítménye kimagasló.

A lakosság részére továbbra is lehetőség van szűrővizsgálatok megszervezésére,igény szerint életmód tanácsadást is tartunk.

Ez év márciusától itt is megjelent a COVID19 fertőzés, ezért komoly óvintézkedésekre van szükség.

A rendelőbe csak maszkban,előzetes bejelentkezés után jöhet be a beteg,kivéve a sürgős eseteket, de maszk akkor is kötelező. Automata kézfertőtlenítő,mind a rendelőben,mind a váróban kihelyezésre került. A kormányhivatal szerencsére elegendő védőfelszerelést biztosított. Érintésmentes lázmérés gyanús esetekben kötelező. A beléptetéshez nagyon köszönjük a polgárőrök segítségét. A fertőtlenítéshez Ózon generátor rendelkezésre áll. Amennyiben koronavírus gyanúja merül fel a beteg nem jöhet a rendelőbe,azonnal on-line tesztet rendelünk, a beteget szükség esetén a Kenézy COVID centrumba irányítjuk. A kontakt személyek karanténját a hatóság ellenőrzi.

Szerencsére a betegeknek most már nem kell az állandó receptekért bejönni, mert on-line receptírás történik. Ez csökkentette a fertőzésveszélyt és a megjelent személyes kontaktust. Javasolt az ingyenes influenza védőoltás igénybevétele,mert kockázatot jelentősen csökkenti.

A lakosság körében továbbra is gyakori a magas vérnyomás,és a cukorbetegség,feltűnően magas a pajzsmirigy betegségben szenvedők száma. Ennek az oka többek között a jódhiányos víz.

Az iskolában és az óvodában rendszeresen fordul elő szezonális jellegű felső légúti járványos betegség, illetve gyakori a hányásos hasmenéses járvány.

Egyaránt találkozunk alul és túltáplált gyermekekkel.

A faluban viszonylag kevesen sportolnak,pedig edzőterem,focipálya stb. rendelkezésre áll.

Viszonylag magas a psychiatriai betegségben szenvedők aránya, schizophrenia, depressio illetve

szenvedélybetegségek, fordulnak elő nagyszámban. Előfordult sajnos néhány öngyilkosság is.

Sajnos egy esetben előfordult rendkívüli haláleset, egy idős demens bácsi holttestét eltűnése után 1 hónappal közterületen találták meg. Az ügyben igazságügyi orvos szakértői eljárásra volt szükség.

Az idősebbek körében sajnos gyakori a daganatos megbetegedések aránya.

A kardiológiai és belgyógyászati szakrendelés segítségével a szívbetegek gondozásában talán némi javulás tapasztalható.

Összefoglalásképp az egyeki lakosság egészségügyi állapota az előző évhez képest összességében nem javult tekintettel koronavírus járványra.

Tisztelettel:

Dr.Juhász Péter

háziorvos és belgyógyász adjunktus

Egyek:2020 10. 20.-án