**Ellátási szerződés**

amely létrejött **egyrészről Egyek Nagyközség Önkormányzata** (4069 Egyek, Fő út 3., képviselő: Dr. Miluczky Attila polgármester), mint személyes gondoskodást megszervező – továbbiakban: Önkormányzat,

**másrészről** a **Baptista Tevékeny Szeretet Misszió** (4028 Debrecen, Simonyi út 14., adószám: 18212134-2-09, képviselő: Faragó Tiborné ügyvezető) – továbbiakban: Szolgáltató – között

(ketten együtt: Szerződő felek), az alulírott helyen és időben az alábbi feltételekkel:

1. A Szerződő felek megállapodnak abban, hogy a jelen okiratban foglaltak szerint a szociális igazgatásról és szociális ellátásokról szóló 1993. évi III. tv. (Szt.) 57. § (1) bekezdés c) pontjában, továbbá a 62. §-ában foglalt ***étkeztetés tárgyában*** ***határozatlan időtartamra*** ellátási szerződést kötnek. Az ellátási szerződés ***hatályba lépésének napja***: 2020. november 1.
2. Jelen szerződés alapja az Szt. 120. §-ában foglalt rendelkezés, mely alapján a helyi önkormányzat a szociális szolgáltatást egyházi vagy más, nem állami szervvel, egyházi fenntartóval vagy nem állami fenntartóval kötött ellátási szerződés útján is biztosíthatja.
3. A Baptista Tevékeny Szeretet Misszió a jelen ellátási szerződésben vállalt feladat elvégzéséről a ***Szenvedélybetegek Balmazújvárosi Nappali Intézménye*** (4060 Balmazújváros, Nádudvari u. 52., ágazati azonosító: S0242122) elnevezésű engedélyese útján gondoskodik.
4. A Szolgáltató a házi segítségnyújtásra jogosultak számára a szolgáltatás nyújtását a Balmazújvárosi, Tiszafüredi, Mezőcsáti, Hajdúszoboszlói járás közigazgatási területére kiterjedő ellátási területen biztosítja. ***Jelen ellátási szerződéssel érintett ellátottak száma: 200 fő.*** A Szolgáltató vállalja továbbá, hogy az ellátásra való jogosultságot a mindenkor hatályos ágazati jogszabályok alapján állapítja meg.
5. A Szerződő felek kijelentik, hogy nincs tudomásuk olyan tényről, körülményről, amely jelen szerződés érvényességét, hatályát részben vagy egészben érintené. Kijelentik továbbá, hogy jelen szerződés aláírására teljes jogkörrel rendelkeznek.
6. A Szolgáltató a szerződés aláírásával kijelenti, hogy tudomással bír a település területén szociális étkeztetés szolgáltatást nyújtó, a Balmazújvárosi Kistérség Többcélú Társulása fenntartásában működő Balmazújvárosi Kistérség Humán Szolgáltató Központ tevékenységéről. A Szerződő felek a szerződés aláírásával rögzítik, hogy a szerződés által létrejövő új kapacitás kizárólag a településen a szerződés aláírásakor ellátásban részesülő ellátotti létszámon felüli ellátotti kör igényeinek kielégítését, a szolgáltatásban részesülők körének bővítését szolgálja.
7. A Szolgáltató az étkeztetés keretében a szolgáltatást igénybe vevő személy részére a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet (Szakmai rendelet) 20-21. §-a szerint szociális konyha keretében az étel lakásra szállítását vállalja.
8. Amennyiben a Szolgáltató jelen szerződés szerinti tevékenységével kapcsolatban panasz érkezik, a panasz tényéről a felek kölcsönösen kötelesek egymást tájékoztatni. A panaszt a Szolgáltató köteles kivizsgálni és a vizsgálat eredményéről a bejelentést követő 30 napon belül az Önkormányzatot és a panasztevőt írásban tájékoztatni. Amennyiben az Önkormányzat vagy a panasztevő a vizsgálat eredményével nem elégedett – és azt írásban bármelyik fél részére kifejezi, az Önkormányzat a panasz kivizsgálására saját hatáskörben vizsgálóbizottságot hoz létre, mely a panasz újbóli kivizsgálásáról az írásbeli jelzés beérkezését követő 30 napon belül jelentést készít. A vizsgálóbizottságot az Önkormányzat képviseletében megbízott személy vezeti, tagjai az Önkormányzat és a Szolgáltató által delegált 1-1 fő. Amennyiben a vizsgálat nem tár fel hibát, vagy mulasztást, erről a tényről a panasztevőt értesíteni kell és a vizsgálat jegyzőkönyveit és egyéb anyagait, a vizsgálat lezárását követő 5 évig meg kell őrizni. Amennyiben a vizsgálat hibát vagy mulasztást tár fel, az Önkormányzat a hiba kijavítására vagy a mulasztás megszüntetésére a Szolgáltatót írásban, határidő megjelölésével felhívja, és erről a panasztevőt tájékoztatja. A Szolgáltató köteles az írásbeli felhívás valamennyi rendelkezésének eleget tenni. Amennyiben a Szolgáltató a hiba kijavítására vagy a mulasztás megszüntetésére vonatkozó felhívásnak határidőben nem tesz eleget, az Önkormányzat jogosult az ellátási szerződés rendkívüli felmondás szabályai szerinti felmondásra.
9. A szerződés megszegéséből eredő károkért a szerződést megszegő fél a másik fél irányába felelősséggel tartozik.
10. A szerződés megszegéséből eredő kár összegét a felek egyeztetés útján közösen állapítják meg, és megállapodásban rögzítik a kártérítés módját, határidejét.
11. A Szerződő feleket együttműködési kötelezettség terheli a folyamatos ellátás biztosítása érdekében szerződésszegés esetén is.
12. A Szerződő felek megállapodnak abban, hogy jelen ellátási szerződés megszűnik:
13. Rendes felmondással, 1 hónap felmondási idő mellett, amelyet írásban szükséges közölni a másik féllel.
14. Rendkívüli felmondás esetén.
15. Közös megegyezés esetén.
16. Az Önkormányzat részéről azonnali hatályú, rendkívüli, írásban közölhető felmondásnak van helye:

* a Szolgáltató ellátási kötelezettségének figyelmeztetés ellenére sem tesz eleget,
* a Szolgáltató a mulasztás megszüntetésére vonatkozó felhívásnak határidőben nem tesz eleget,

az ellátás biztosítása során a működést engedélyező szerv az engedélyest törli a szolgáltatói nyilvántartásból, vagy törli az engedélyest a szolgáltatói nyilvántartásból, és kötelezi a fenntartót a szolgáltatásnyújtás megszüntetésére.

1. A Szolgáltató az Önkormányzat részére a szociális étkeztetés működéséről legalább évente 1 alkalommal, a Polgármesterrel egyeztetett időpontban, de legkésőbb a tárgyévet követő március 31-éig írásban beszámol.

Az Önkormányzat által az ellátási szerződéssel érintett szolgáltatással kapcsolatban írásban feltett kérdésre a Szolgáltató 30 napon belül köteles írásban válaszolni.

1. A Szolgáltató a mindenkori hatályos jogszabályokban rögzített tájékoztatási és értesítési kötelezettségeinek az igénylők, az ellátottak, a hatóságok, és az Önkormányzat felé is eleget tesz.
2. A Szerződő felek jelen szerződés időtartama alatt a szerződés rendelkezéseivel összhangban teljes együttműködésre törekednek. Ennek részeként vállalják, hogy a szerződés végrehajtásával kapcsolatban kölcsönösen és folyamatosan tájékoztatják egymást.
3. A Szolgáltató köteles a külön jogszabályban meghatározott adatszolgáltatási kötelezettség teljesítéséhez és a statisztikai adatgyűjtéshez szükséges adatokat kellő időben, írásban az Önkormányzat rendelkezésére bocsátani.
4. A Szolgáltató a szociális étkeztetés vonatkozásában minden év április 1-jéig határozattal megállapítja a szolgáltatási önköltséget, illetve az intézményi térítési díjat. Amennyiben a Szolgáltató úgy dönt, hogy a szolgáltatásnyújtásért térítési díjat kér, úgy írásban értesíti az ellátást igénybevevő személyeket az intézményi és a személyi térítési díj összegéről. A személyi térítési díj összegét egyedi méltányosságból a Szolgáltató saját belső szabályzata alapján mérsékelheti vagy elengedheti. Egyedi méltányosság a Szolgáltató székhelyére címzett, de az intézményvezetőnél benyújtandó írásbeli kérelem és megfelelő igazolások, bizonylatok csatolása mellett gyakorolható. A kérelmek elbírálására jogosult személyek köréről a Szolgáltató belső szabályzata rendelkezik. Egyedi méltányosságban részesíthetőek különösen azok az ellátásban részesülők, akiknek a rendszeres havi jövedelméből megállapítható személyi térítési díj összegének befizetése a létfenntartását, lakhatását veszélyezteti.
5. A Szerződő felek megállapodnak abban, hogy a Szolgáltató – a jelen szerződés szerinti – szolgáltatásnyújtás működtetésével akkor hagyhat fel, ha ezt a szándékát írásban közli

* az ellátottakkal, illetve azok törvényes képviselőivel
* az Önkormányzattal és
* a működést engedélyező szervvel.

1. A működést a közlés időpontjától számított legalább 30 nap elteltével lehet megszüntetni, kivéve, ha a Szolgáltató az ellátottakról megfelelően gondoskodott.
2. Az ellátást igénybevevők személyéről, valamint a foglalkoztatottak számáról és személyéről – a vonatkozó jogszabályok maradéktalan figyelembe vételével – a Szolgáltató dönt.
3. Az Önkormányzat a jelen szerződésben foglalt ellátáshoz anyagi forrást nem biztosít, így a hozzájáruláshoz fűződő kötelezettségek alól a Szerződő felek mentesülnek.
4. A Szolgáltató vezetője kijelenti, hogy a jelen szerződéssel átvállalt feladatok ellátására vonatkozó jogszabályokat, különös tekintettel az Szt., valamint a Szakmai rendelet szabályait, a szakmai követelményeket ismeri, azokat maradéktalanul betartja és betartatja. Ezzel egyidejűleg kijelenti, hogy a jogszabályban előírt nyilvántartási és adatszolgáltatási kötelezettségeinek eleget tesz.
5. A Szerződő felek megállapodnak, hogy jelen ellátási szerződés nem zárja ki, hogy az Önkormányzat – mint ellátásra kötelezett – további rászoruló személyek ellátása érdekében más szolgáltatóval szerződést kössön, illetve saját intézményt/szolgáltatót tartson fenn.
6. A szerződést aláíró Szerződő felek kijelentik, hogy vitás kérdéseiket tárgyalás útján kívánják rendezni.
7. Jelen szerződésben nem szabályozott kérdésekben a Polgári Törvénykönyv, továbbá a vonatkozó mindenkori jogszabályok az irányadók.
8. A Szerződő felek jelen szerződést, mint akaratukkal mindenben megegyezőt, jóváhagyólag írták alá.

**Egyek, 2020. ……………..**

|  |  |
| --- | --- |
| **Faragó Tiborné** | **Dr. Miluczky Attila** |
| Baptista Tevékeny Szeretet Misszió | Egyek Nagyközség Önkormányzata |
| ügyvezető | polgármestere |