
****

„Egyetlen ritka és kiváló cselekedet sokkal többet ér ezer közönségesnél”

(Loyolai Szent Ignác)

**Tisztelt Képviselő-testület !**

A Polgárőrség életében ismét eltelt egy év, a megalakulástól számítva már a 28-ik, és azt hiszem büszkén, mondhatom beszámolóm elején, hogy ismét bizonyítottuk, mint az elmúlt években minden alkalommal, hogy szükség van úgy Egyeken, mint a megyében és az országban is a Polgárőrök munkájára. Polgárőrségünk 1992-ben alakult, lakossági önszerveződés kapcsán, a szilárdabb közrend és közbiztonság érdekében. Először csupán társadalmi bűn-és baleset-megelőzési, majd az idő előrehaladtával, környezetvédelmi feladatokat is felvállaló civil szervezetté vált, amelyet a tagjai önkéntes társulásukkal hoztak létre.


**Beszámoló a polgárőrség 2019. évi tevékenységéről:**

A munkánk nagy részét a település közigazgatási területén történő járőr szolgálat tesz ki, de felkérésre vagy együttműködéssel állami, önkormányzati rendezvények, megemlékezések, ünnepélyek rendezésében segítőként is részt veszünk. Tevékenykedtünk balesetek helyszínbiztosításánál, továbbá az elmúlt évben 2 alkalommal jártuk be a település utcáit az elhagyatott házak feltérképezése céljából, melyekről fotókat készítettünk és átadtuk az önkormányzatnak további intézkedések megtétele végett.

Törekedünk továbbá a bűnmegelőzést szolgáló közterületi jelenlétünk növelésére. Eljutottunk olyan helyszínekre, ahol korábban ritkán vagy egyáltalán nem járőröztünk.

- A szolgálat megkezdésekor tájékoztatjuk a területileg illetékes rendőri ügyeletet.

- Biztosítjuk, hogy a közterületen észlelt illegális tevékenységekről mielőbb értesítést kapjanak az illetékesek.




- Ha tettenérés lehetősége adott és a polgárőrök számbeli fölénye lehetővé teszi, akkor a rendvédelmi szervek kiérkezéséig visszatartjuk a gyanúsítottakat és a helyszint eredeti állapotában, megőrizzük.

- Különös figyelmet fordítunk a lakosság és közintézmények vagyontárgyaiknak biztonságára, lakás és üzlet betörések, a köztéri rongálások megelőzésére.

- Az illegális szemétlerakó helyek hollétéről értesítjük az önkormányzatot.

- Szolgálatunkat jól látható a polgárőrséghez való tartozást jelző mellényben látjuk el.

A szolgálatokról a szolgálatot teljesítő polgárőrök szolgálati eseménynaplót írnak és azt a vezetőnek leadják. A Polgárőrségnek a szolgálatok teljesítése alkalmával fő feladata a bűnmegelőzés, a közrend, vagyon, és a személyvédelem ezen belül kiemelten fontos az ifjúság, idősek és az egyedül élők védelme valamint a környezet és katasztrófavédelem. Bár szorosan, -az évszámot tekintve- nem ennek a beszámolónak a tárgykörébe tartozna, de nem lehet elmenni az egész országot, és így a szűkebb lakókörnyezetünket is érintő pandémiáról, a SARS COVID 19 járvány hatásairól. A tavasszal kihirdetett rendkívüli intézkedések jelentős plusz feladatokat hoztak a polgárőrség számára is. A település több pontján is megerősített közterületi jelenléttel vettünk részt, mind a lakosság tájékoztatásában, mind a rend fenntartásában. Mindezek mellett aktívan részt vettünk a gyermekétkeztetés feladataiban, autóval, emberekkel egyaránt. Mindezt tettük a saját költségvetésünk terhére, ill. Szincsák Ferenc úr nagyvonalú felajánlásából. Köszönet érte. Külön köszönet jár Csepregi Lajos, Hitrucz Miklós, és Nagy Attila polgárőröknek is, akik nagyon sok órát áldoztak szabadidejükből azért, hogy a feladatok sikeresen meg legyenek oldva. Köszönet az önkormányzatnak és a Szöghatár Kft-nek is akik a veszélyhelyzet elmúltával nem feledkeztek meg ezekről az emberekről. A szolgálatellátás során minden polgárőr maximálisan odafigyelt az egyéni védőfelszerelések használatára, és erre a lakosságot is fegyelmeztették. A tavasszal több sikerrel, némi ellenállás mellett. Az őszi megismétlődö járvány már inkább teszi és fogja próbára tenni az emberek toleranciáját, bízzunk abban, hogy nálunk ez másképp lesz, és zökkenőmentes lesz a védekezés ismét.




**Beszámoló a polgárőrség 2019. évi költségvetéséről:**

A polgárőrség gazdasági helyzetét évek óta a stabilitás és a, kiszámíthatóság jellemzi. Nem sok egyesület van a megyében, mely hasonlókat mondhat el magáról. A jelenlegi elnökség szisztematikus munkájának köszönhetően az egyesület működési feltételei maximálisan biztosítva vannak. Nagyban köszönhető ez az önkormányzat hozzáállásanak, melyet itt is megköszönünk.

Az egyesület bevételeinek és kiadásainak alakulása 2019-ben a következőképpen teljesültek.

|  |  |
| --- | --- |
| **Bevétel megnevezése** | **Bevételi Összeg** |
| Támogatás HBM-i Polgárőr Szövetség | 564.000 Ft |
| Támogatás Országos Polgárőr Szövetség | 165.000 Ft |
| Támogatás Egyek Önkormányzat | 1.200.000 Ft |
| Egyek Fejlesztéséért Közalapítvány | 50.000 Ft |
| Tagdíj | 85.200 Ft |
| Támogatás Dr Gaál Gyula Péter | 120.000 Ft |
| Egyéb támogatás | 14.100 Ft |
| 2018 évi pénzmaradvány | 520.937 Ft |
| **Összesen** | **2.719.237 Ft** |




|  |  |
| --- | --- |
| **Kiadás Megnevezése** | **Kiadási Összeg** |
| Cégautóadó | 330.000 Ft |
| Üzemanyag költség | 515.121 Ft |
| Gépjárművek biztosítása | 135.865 Ft |
| Műszaki vizsgáztatás Skoda Yeti | 23.390 Ft |
| Posta költség | 2045 Ft |
| Kegyeleti Költségek | 24.800 Ft |
| Irodaszer vásárlás | 51.735 Ft |
| Tisztítószerek költsége | 21.435 Ft |
| Védőital | 17.380 Ft |
| Kerékpár, alkatrészek vásárlása | 76.520 Ft |
| Telefonszámla | 170.425 Ft |
| Közgyűlés költségei | 151.575 Ft |
| Műszaki vizsgáztatás, és javítás Suzuki Svift | 332.050 Ft |
| Egyéb műszaki cikk vásárlása | 111.595 Ft |
| Munkaruha vásárlás | 388.109 Ft |
| Polgárőr Szövetségi Tagdíj | 30.000 Ft |
| Banki költség | 26.273 Ft |
| **Összesen** | **2.407.958.Ft** |

A 2020 évre átvitt pénzmaradvány összege 311.279 Ft.

# Külső kapcsolatrendszereink:

Egyek Nagyközség Önkormányzattal elsőrendű és kiemelt kapcsolatunk van. A polgármester úrral rendszeres kapcsolatban vagyok és megbeszéljük a problémákat. Jó a kapcsolatunk az Egyeki Rendőrőrs munkatársaival is. A rendőrség kérésére közös akciókban, illetve egyeztetett időpontokban, közös szolgálatokban vettünk és veszünk részt. A községben működő civil szervezetekkel szintén jó az együttműködésünk, segítjük egymást a rendezvények sikeres lebonyolítása érdekében. A lakossággal továbbra is egybehangolt és jó a kapcsolatot tartunk fenn



# Köszönetnyilvánítás:


Külön megköszönöm az Önkormányzat vezetésének, személy szerint Dr Miluczky Attila Polgármester úrnak az Egyesületünket támogató, közreműködő, segítő tevékenységét.

Köszönetemet fejezem ki az Egyeki Rendőrőrs vezetőjének és beosztott állományának az Egyesületünket segítő, együttműködő munkájukért, a megszervezett közös  szolgálatokért.

Megköszönöm  az Egyesületünket támogató helyi vállalkozók és Polgárőr társaim segítő szándékú önzetlen felajánlásait, támogatásait.

Kérem a tisztelt képviselő-testületet, hogy a beszámolót megtárgyalni és elfogadni szíveskedjék

Kelt Egyeken: az Úr 2020 évében, Mindszent havának 22.-ik napján



Tardi Kálmán

Egyesület Elnöke